Kaingangai

Kaingangai (caingangue, kanhgág) – indėnų tauta, gyvenanti Brazilijos pietinėje dalyje, tarp Tjetės ir Ižui upių (San Paulo, Paranos, Santa Katarinos, Pietų Rio Grandės valst.). Kaingangai priklauso že tautų grupei (priešingai nei kaimyninės tautos, priklausančios gvaraniams) ir kalba že šeimai priskiriama kaingangų kalba. Populiacija siekia ~28 tūkst. žmonių.

Iki XIX a. pab. kaingangai sudarė sąjungą su šoklengais. Su portugalų kolonizatoriais susidūrė XVI a. ir kolonizacijai ginkluotai priešinosi iki pat 1930 m. Tačiau iki šių dienų tęsiasi konfliktai dėl žemių su plantatoriais ir pramonininkais.

Kaingangai tradiciškai vertėsi lydimine žemdirbyste, medžiokle, žvejyba, maisto rankiojimu. Gamino 210–240 cm ilgio lankus, kuriuos užtaisydavo iš bambuko ir kaulų gamintomis strėlėmis. Gamino karolius iš beždžionių dantų, jaguaro nagų, vertėsi pynimu, keramika. Dabar daugiausia dirba plantacijose, gamyklose, verčiasi žemės ūkiu, amatais.

Kategorija:Brazilijos indėnai
Kategorija:Že indėnai